ทุนสำรองประเทศเพิ่ม 1,200 ล้านเหรียญสหรัฐ
ทุนสำรองประเทศเพิ่ม 1,200 ล้านเหรียญสหรัฐ อยู่ที่ 1.767 แสนล้านเหรียญสหรัฐ สูงขึ้นต่อเนื่องตามการตีมูลค่าและดูแลเงินบาทแข็งค่าจากเงินทุนต่างชาติไหลเข้า
18 เม.ย. 2559

ทุนสำรองประเทศเพิ่ม 1,200 ล้านเหรียญสหรัฐ อยู่ที่ 1.767 แสนล้านเหรียญสหรัฐ สูงขึ้นต่อเนื่องตามการตีมูลค่าและดูแลเงินบาทแข็งค่าจากเงินทุนต่างชาติไหลเข้า
เมื่อวันที่ 18 เม.ย. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 8 เม.ย.ที่ผ่านว่า อยู่ที่ระดับ 1.767 แสนล้านเหรียญสหรัฐ หรือ ประมาณ 6.215 ล้านล้านบาท เพิ่มขึ้นจากสัปดาห์ก่อนหน้า 1,200 ล้านเหรียญสหรัฐ หรือ ประมาณ 4.21 หมื่นล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.09 บาท/เหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.34 หมื่นล้านเหรียญสหรัฐ ลดลงจากสัปดาห์ก่อนหน้า 400 ล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.901 แสนล้านเหรียญสหรัฐ เพิ่มขึ้นมาอย่างต่อเนื่อง
นักบริหารเงินของธนาคารพาณิชย์ ระบุว่า สาเหตุที่ทุนสำรองประเทศเพิ่มขึ้น น่าจะเป็นผลจากการตีมูลค่าสินทรัพย์ในทุนสำรองเพิ่มขึ้น และส่วนหนึ่งอาจเกิดจากการเข้าดูแลค่าเงินบาทที่ปรับแข็งค่าขึ้นเร็วเกินไปจากเงินทุนไหลเข้าจากต่างประเทศ ด้วยการเข้าซื้อเงินเหรียญสหรัฐเข้าเก็บในทุนสำรองประเทศ ซึ่งมีส่วนทำให้สำรองเพิ่มขึ้น ล่าสุดการซื้อขายเงินบาทเปิดตลาดช่วงเช้าที่ระดับ 35.09 บาท/เหรียญสหรัฐ เคลื่อนไหวตามทิศทางค่าเงินในภูมิภาค
ด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.อยู่ที่ระดับ 1.627 ล้านล้านบาท ลดลงเล็กน้อยเมื่อเทียบกับสัปดาห์ก่อนที่ 1.655 ล้านล้านบาท ซึ่งอาจเป็นเพราะสภาพคล่องเงินสดไหลออกไปอยู่นอกระบบสถาบันการเงินจากการใช้จ่ายในช่วงสงกรานต์ผ่านพ้นไป